Kampsbaai-moord: Hof sê oor appèl teen borgtog | Maroela Media
Die Wes-Kaapse hooggeregshof het uitspraak gelewer in Diego Dougherty se aansoek om teen sy borgtoguitspraak te appelleer. Dié moordbeskuldigde is ŉ Guatemalaanse burger.
Regter Andre le Grange het die aansoek van die hand gewys.
Die 43-jarige Dougherty is in Mei vanjaar borgtog geweier nadat landdros Grant Engel beslis het hy is ŉ vlugrisiko. Dougherty word aangekla van die moord op sy Amerikaanse vriendin, Gabriela Alban (39).
William Booth, Dougherty se regsverteenwoordiger, het die aansoek gebring en aangevoer dat die landdros se uitspraak verkeerd was aangesien Dougherty bereid was om R100 000 borgtog te betaal, by die plaaslike polisiestasie aan te meld en ŉ opsporingstoestel te dra.
Regter Le Grange het egter gesê hy is nie oortuig dat die landdros tot die verkeerde beslissing gekom het nie.
Dougherty is op 29 Julie verlede jaar in hegtenis geneem nadat Alban se liggaam in hul hotelkamer in Kampsbaai aangetref is. Alban, ŉ bemarkingsagent, het saam met Dougherty in Kaapstad vakansie gehou. Alban is verwurg en seksueel wreed aangerand met ŉ krultang.
Dougherty is vroeër by die Valkenberg- psigiatriese hospitaal geëvalueer en daar is bevind hy is geestelik in staat om verhoor te word.
Dougherty bly intussen in aanhouding in die Pollsmoor-gevangenis tot hy weer op 28 Oktober in die hof moet verskyn.
Regte ding · 2 jaar gelede
Dankie Regter Le Grange, dit is die regte ding. Manne met sulke planne sal vroue weer begin respekteer as hul maat en nie irriterende vyand as hul begin moet raak vir die speelding nie.